**SEJARAH DAN KONTRUBUSI ULAMA MELAYU DALAM BIDANG TAFSIR : KAJIAN TERHADAP TAFSIR PEDOMAN MUTTAQIN KARYA ABDUL HAYEI ABDUL SUKOR**

Oleh :

Parlindungan Simbolon[[1]](#footnote-2)\*

Prof Madya Dr. Ishak Suliaman[[2]](#footnote-3)\*

Abstrak

*Penulisan kitab tafsir di alam Melayu bermula pada abad ke-17 M. Usaha ini pertama kali dirintis oleh ‘Abd al-Ra’uf al-Sinkili (m.1695 M) dengan karyanya Tarjuman al-Mustafid. Sebagai kesinambungan kepada penulisan ‘Abd al-Ra’uf al-Sinkili di Indonesia lahirlah di antaranya tafsir Nur al-Ihsan di Malaysia dikarang oleh Tuan Haji Muhammad Sa’id bin Umar (m.1932 M) dan al-‘Abr al-Athir oleh Ahmad Sonhadji Mohamad (m. 2010 M) di Singapura dan lain sebagainya. Usaha penulisan karya dalam bidang tafsir di alam Melayu terus berkesinambungan sampai kepada zaman kontemporer saat sekarang ini. Di antara kitab tafsir terbaru yang telah berhasil ditulis oleh mufassir Melayu abad ini ialah Tafsir Pedoman Muttaqin karya Abdul Hayei Abdul Sukor. Pada makalah ini penulis akan melakukan analisa terhadap kitab Tafsir Pedoman Muttaqin berkaitan dengan sejarah kehidupan pengarang, latar belakang dan metodologi penulisannya . Kajian ini dilakukan dan dipersentasikan agar kitab tersebut semakain dikenal di tengah masyarakat luas sebagai kitab tafsir yang telah dihasilkan oleh ulama Melayu Nusantara.*

* 1. **Pendahuluan**

Kitab *Tafsir Pedoman Muttaqin* adalah sebuah kitab tafsir kontemporer berbahasa Melayu ditulis oleh Dr. Abdul Hayei Abdul Sukor. Baliau ialah salah seorang cendikiawan muslim termuka di Malaysia. Tafsir ini ditulis sebagai kesinambungan kepada tafsir *Pimpinan al-Rahman* yang telah dirintis sebelumnya dan bertujuan untuk menjadi pedoman kepada umat Islam setelah mendapat bimbingan dari tafsir *Pimpinan al-Rahman*. Penulisan *Tafsir Pedoman Muttaqin* masih dalam peroses penyelesaian, hingga kini[[3]](#footnote-4) baru empat juz yang diterbitkan yaitu juz 1 dan 2 serta juz 28 dan 29.

* 1. **Biografi Pengarang**

Dr. Abdul Hayei Abdul Sukor (seterusnya Abdul Hayei A.S.) dilahirkan pada 6 November 1947 di Pasir Mas, Kelantan, Malaysia[[4]](#footnote-5). Beliau mendapat pendidikan awal di Sekolah Pondok Pasir Tumboh, Kota Bharu, Sekolah Menengah Ma’had Muhammadi, Kota Bharu, Kelantan sebelum melanjutkan pelajaran ke Dar al-Ulum, Deoband, India. Seterusnya beliau melanjutkan pendidikan ke Universiti al-Azhar, Mesir dan mendapat Ijazah master (S2) dalam bidang al-Qur’an dan al-Hadith[[5]](#footnote-6). Kemudian pada tahun 1988 beliau mendapat Ijazah Doktor Falsafah dalam bidang Hadith dari Universiti Malaya, Kuala Lumpur, Malaysia dengan tesis yang berjudul “*Sumbangan Syah Waliyullah al-Dihlawi kepada Pengajian Hadith dan Pengaruhnya di Kelantan*”[[6]](#footnote-7).

Abdul Hayei A.S. memulai karirnya sebagai dosen di Fakultas Usuluddin, Yayasan Pengajian Tinggi Islam, Kelantan (YPTIK) Nilam Puri. Kemudian menjadi dosen di Pengajian Usuluddin, Akademi Pengajian Islam, Universiti Malaya, Kuala Lumpur, Malaysia[[7]](#footnote-8).

Selain bertugas sebagai pengajar di kampus, beliau juga banyak menulis dan telah menghasilkan beberapa buah buku dan artikel dalam pelbagai majalah di Malaysia. Di antara karyanya yang telah diterbitkan ialah Imam Malik : Sejarah dan Pemikiran, Manusia dan Kemanusiaan, Islam dan Manusia, Hadith Mawdu’ dan Tafsir Pedoman Muttaqin. Beliau juga merupakan salah seorang Ahli Majlis Agama Islam Wilayah Persekutuan (MAIWP), Panel Kajian Akidah di Jabatan Kemajuan Islam Malaysia (JAKIM), Ahli Jawatan Dewan Ulama Majlis Agama Islam Kelantan, Ahli Majlis Perunding Hukum Syarak Wilayah Persekutuan dan Ahli Majlis Fatwa Kebangsaan Malaysia dan lain-lain. Di antara penghargaan yang telah beliau peroleh ialah menerima Anugerah Perdana Maulidur Rasul peringkat kebangsaan pada tahun 2011[[8]](#footnote-9).

Kini beliau sedang berusaha menyelesaikan penulisan *Tafsir Pedoman Muttaqin* dan aktif menyampaikan siraman rohani di beberapa mesjid dan ceramah Agama di Radio Nasional FM, Kuala Lumpur dalam Program talaqqi dan mengkaji kitab *Riyad al-Salihin* karangan Imam al-Nawawi serta program-program lainnya yang berkenaan dengan isu-isu kontemporer[[9]](#footnote-10).

Ketokohan dan keilmuan beliau dalam bidang ilmu keislaman terutama dalam pentafsiran al-Qur’an pastinya memberikan sumbangan yang sangat berharga kepada masyarakat Islam khususnya di Malaysia dalam mendidik dan mencetak generasi qur’ani yang cinta terhadap al-Qur’an.

* 1. **Latar Belakang Penulisan**

Kitab *Tafsir Pedoman Muttaqin* adalah kitab tafsir yang dikarang oleh Abdul Hayei A.S. seorang tokoh Hadith yang mufassir terkemuka di Malaysia. *Tafsir Pedoman Muttaqin* merupakan kesinambungan kepada *Tafsir Pimpinan al-Rahman* sebelumnya. Jika tafsir *Pimpinan al-Rahman* ditulis untuk memimpin masyarakat Islam memahami dan menghayati isi kandungan a-Qur’an, maka penulisan *Tafsir Pedoman Muttaqin* bertujuan untuk menjadi pedoman kepada orang-orang yang bertaqwa setelah mendapat pimpinan dan bimbingan.

Selain daripada tujuan di atas, *Tafsir Pedoman Muttaqin* juga dihasilkan untuk memenuhi keperluan masyarakat Islam khususnya di Malaysia yang tidak memilki kemampuan mendalami tafsir berbahasa Arab sama ada dari kalangan orang awam, sekolah menengah maupun Perguruan Tinggi.

Kitab *Tafsir Pedoman Muttaqin* ditulis berdasarkan inisiatif dari Perdana Menteri Dato’ Seri ‘Abdullah Hj. Ahmad Badawi dalam pertemuan beliau dengan ulama yang diadakan di Bilik Musyawarah Perdana, Bangunan Perdana Putra, Putra Jaya, Malaysia pada tanggal 3 Oktober tahun 2006[[10]](#footnote-11). Perdana menteri pada saat itu memberikan pandangan dan menyarankan agar interpretasi terhadap isi kandungan al-Qur’an perlu senantiasa dinamik sejajar dengan keunggulan Islam. Berdasarkan inisiatif tersebut, kajian dan beberapa sesi perbincangan pun dilakukan yang akhirnya JAKIM (Jabatan Kemajuan Islam Malaysia) memberikan mandat kepada Abdul Hayei A.S. untuk menyusun kitab tafsir sebagai pedoman kepada ummah dan demi ketinggian Islam di Malaysia[[11]](#footnote-12).

Kitab *Tafsir Pedoman Muttaqin* telah diterbitkan sebanyak 4 juzuk, iaitu juzuk 1 yang dimulai dari *Surah al-Fatihah* hingga *Surah al-Baqarah* ayat 141, dan juzuk 2 mentafsirkan *Surah al-Baqarah* dari ayat 142 sampai ayat 286. Sedangkan juzuk 28 dimulai dari *Surah al-Mujadalah* hingga *Surah al-Tahrim*, dan juzuk 29 mentafsirkan *Surah al-Mulk* sampai kepada *Surah al-Mursalat*. Sementara juzuk 3 dan 4 belum diterbitkan tetapi majlis pentashihannya telah diadakan pada tanggal 6 hingga 8 April 2009 di Hotel Pan Pacipic, KLIA, Sepang, Selangor, Malaysia[[12]](#footnote-13).

Penerbitan pertama *Tafsir Pedoman Muttaqin* juzuk 1 dan 2 pada tahun 2008 oleh JAKIM (Jabatan Kemajuan Islam Malaysia), Kuala Lumpur, Malaysia. sedangkan terbitan keduanya pada tahun 2010 oleh penerbit yang sama[[13]](#footnote-14). Sementara juzuk 28 dan 29 telah diterbitkan oleh Utusan Pulications lebih awal sebelum penerbitan juzuk 1 dan 2, yaitu pada tahun 2003. Tafsir ini akan diterbitkan sebanyak 30 juzuk yang penerbitan terakhirnya diprediksi pada tahun 2022[[14]](#footnote-15).

* 1. **Metodologi Pentafsiran**

Kitab *Tafsir Pedoman Muttaqin* ditulis menggunakan bahasa Melayu tulisan rumi. Pengarang memulai tafsirannya dengan mengemukakan sinopsis setiap surah yang akan ditafsirkan. Pentafsiran terhadap surah biasanya dijelaskan nama surah, masa nuzulnya serta munasabah antara surah dengan surah sebelum maupun surah sesudahnya. Kemudian mengemukakan ikhtisar atau makna yang dikandung oleh setiap surah secara umum, dan pada akhir pentafsiran kelompok ayat yang ditafsirkan pengarang menyertakan saranan dan pengajaran sebagai intisari daripada ayat yang baru ditafsirkan[[15]](#footnote-16).

Pengarang dalam mentafsirkan ayat-ayat al-Qur’an menggunakan pendekatan *Ma’thur* dan *Ma’qul*. Pendekatan *Ma’thur* bermaksud menjelaskan makna ayat al-Qur’an dan menguraikannya dengan ayat al-Qur’an, sunnah yang sahih, pendapat para sahabat dan tabi’in[[16]](#footnote-17). Namun pentafsiran al-Qur’an berdasarkan pendapat tabi’in ulama berbeza pendapat. Sesetengah ulama mengatakan tidak termasuk dalam kategori *Tafsir Bi al-Ma’thur* tetapi ia digolongkan kepada *Tafsir Bi al-Ra’y[[17]](#footnote-18)*.

Sedangkan *Tafsir Bi al-Ra’y* bermaksud usaha pentafsiran al-Qur’an secara rasional setelah mendalami bahasa Arab yang mesti diketahui oleh setiap mufassir sebelum menjelaskan maksud al-Qur’an[[18]](#footnote-19). Seperti ilmu nahwu dan saraf, ilmu balaghah, ilmu qira’at, ilmu usul al-din, usul al-fiqh, dan lain sebagainya[[19]](#footnote-20). Pentafsiran seperti ini juga digunakan oleh Abdul Hayei A.S. dalam *Tafsir Pedoman Muttaqin*.

Abdul Hayei A.S. dalam *Tafsir Pedoman Muttaqin* mentafsirkan ayat secara kelompok. Kemudian mentafsirkan ayat-ayat tersebut satu demi satu setelah mengemukakan munasabah dengan kelompok ayat sebelumnya dan mengemukakan *sabab al-nuzul* jika ada. Seterusnya, pada akhir pentafsiran pengarang mengemukakan saranan dan pengajaran sebagai intisari dari kandungan ayat yang baru ditafsirkan. Dalam menguraikan ayat pula pengarang mengutip pandangan para ulama silam dan kontemporer seperti Muhammad bin Jarir al-Tabari (w. 310 H), Sayyid Qutub (w. 1966 M), Wahbah al-Zuhayli, Sheikh Mutawalli al-Sha’rawi (w. 1998 M) dan lain-lain.

Untuk memudahkan para pembaca, pengarang meletakkan beberapa judul khusus berdasarkan kandungan ayat yang akan ditafsirkan. Kemudian mengemukakan *fahrasat* (daftar isi) Hadith, athar dan sya’ir yang dimasukkan dalam pentafsiran pada akhir kitab setiap juz. Inilah di antaranya keistimewaan *Tafsir Pedoman Muttaqin* dibandingkan dengan kitab tafsir lain. Untuk lebih terperinci bagaimana metode pentafsiran Abdul Hayei A.S. dalam *Tafsir Pedoman Muttaqin*, akan dijelaskan pada pembahasan berikut beserta contohnya.

* + 1. **Mengemukakan Munasabah**

Munasabah ialah ilmu yang membicarakan tentang hubungan antara ayat dengan ayat atau antara surah dengan surah dalam al-Qur’an[[20]](#footnote-21). Pengarang *Tafsir Pedoman Muttaqin* sebelum mentafsirkan ayat terlebih dahulu mengemukakan munasabah atau hubung kait antara surah dengan surah atau ayat dengan ayat yang akan ditafsirkan dengan ayat sebelumnya. Contoh munasabah antara surah dengan surah salah satunya dapat dilihat pada pentafsiran beliau ketika mentafsirkan *Surah al-Baqarah*.

Menurut Abdul Hayei. A.S., hubung kait antara *Surah al-Baqarah* dengan *Surah al-Fatihah* ialah berkenaan dengan permasalahan hidayah yang telah dibincangkan pada ayat 6 daripada *Surah al-Fatihah* kemudian dinyatakan lagi pada ayat kedua dalam *Surah al-Baqarah*. Berkenaan dengan hal tersebut pengarang menyatakan :

“*Dalam Surah al-Fatihah ada tersebut doa untuk mendapatkan hidayah. Doa itu dibaca sekurang-kurangnya 17 kali dalam solat lima waktu pada setiap hari iaitu :*

Maksudnya *: Tunjukilah kami jalan yang lurus.*

*Doa itu mendapat perkenan Allah swt lalu ditunjukkan kepada pemohonnya jalan untuk mendapatkan hidayah; hidayah perlu didapatkan menerusi al-Qur’an pada ayat ke-2 surah ini, firman Allah :*

Maksudnya *: Kitab al-Qur’an itu tiada sebarang keraguan padanya. Ia meberi hidayah kepada para muttaqin*”[[21]](#footnote-22).

Sedangkan munasabah antara kelompok ayat yang akan ditafsirkan dengan kelompok ayat yang telah ditafsirkan sebelumnya dapat dilihat pada pernyataan beliau ketika mentafsirkan *Surah al-Baqarah* dari ayat 26 sampai ayat 29 berikut :

“*Ayat ke-23 yang terdahulu menyatakan al-Qur’an adalah sebuah kitab yang benar datangnya daripada Allah. Sesiapa yang menyimpan keraguan terhadapnya, maka bawakanlah satu surah yang sebanding dengan al-Qur’an. Ayat ke-26 ini dan ayat-ayat berikutnya menyatakan bahawa Allah swt tidak segan untuk membuat perbandingan dengan nyamuk dan haiwan yang lebih kecil daripadanya. maksudnya perbandingan ini tidak menjejaskan kedudukan al-Qur’an sebagai wahyu yang benar*”[[22]](#footnote-23).

Munasabah dalam al-Qur’an terdiri daripada beberapa macam iaitu munasabah antara kata dengan kata dalam satu surah, munasabah antara ayat dengan ayat selepasnya dan munasabah antara surah dengan surah[[23]](#footnote-24). Pada *Surah al-Baqarah* dalam *Tafsir Pedoman Muttaqin* Abdul Hayei A.S. mengemukakan munasabah hanya melalui dua bentuk yaitu munasabah antara surah dengan surah dan munasabah antara kelompok ayat yang akan ditafsirkan dengan kelompok ayat yang telah ditafsirkan sebelumnya. Sedangkan munasabah antara satu ayat dengan ayat sebelum atau sesudahnya dan munasabah antara kata dengan kata dalam satu surah tidak ditemukan pada *Surah al-Baqarah* dalam *Tafsir Pedoman Muttaqin*.

* + 1. **Mengemukakan Makna Mufradat**

Dalam sebahagian ayat Abdul Hayei A.S. menjelaskan makna kalimat secara khusus yang disebut dengan makna mufradat. Penjelasan makna dilakukan bagi memudahkan pemahaman para pembaca. Sebagai contoh firman Allah s.w.t. dalam *Surah al-Baqarah* ayat 22 :

Maksudnya : “*Dia-lah Allah yang menciptakan bumi ini untuk kamu sebagai hamparan dan langit sebagai bangunan dan Dia-lah menurunkan air hujan dari langit dan dengar air itu Dia mengeluarkan buah-buahan menjadi rezeki bagi kamu. Oleh itu, janganlah kamu mengadakan bagi Allah sebarang sekutu, pada hal kamu semua mengetahui*”.

Abdul Hayei A.S. menafsirkan kata “*Firashan*”dalam ayat di atas dengan “hamparan” yang bermakna bumi ini adalah hamparan menjadi tempat istirahat bagi manusia. Pernyataan pengarang sebagai berikut :

*“(***فِرَاشًا***) ertinya hamparan. Biasanya hamparan adalah sesuatu yang merehatkan; ia digunakan sebagai pengalas belakang ketika rehat dan ketika tidur. Bumi ini pada hakikatnya hamparan yang merehatkan kerana dibekalkan padanya air, angin, bulan, bintang yang semuanya itu mendatangkan kerehatan kepada orang yang tinggal di bumi ini*”[[24]](#footnote-25).

Makna “*Firashan*” dengan hamparan dan tujuannya adalah sebagai tempat beristirahat bagi manusia telah dikemukakan terlebih dahulu oleh al-Zamakhshari (w. 538 H) dalam tafsir *al-Kashshaf*[[25]](#footnote-26), Imam al-Alusi (w. 1270 H) dalam tafsirnya *Ruh al-Ma’ani*[[26]](#footnote-27) dan Ibn ‘Ashur (w. 1393 H) dalam karyanya *al-Tahrir Wa al-Tanwir*[[27]](#footnote-28). Dengan demikian, makna tersebut bukan pertama kali dijelaskan oleh Abdul Hayei A.S. dalam *Tafsir Pedoman Muttaqin*. Tetapi jauh sebelum beliau makna tersebut telah dijelaskan oleh para ulama meskipun beliau tidak menyebutkan dalam tafsirnya nama ulama yang telah menjelaskannya terlebih dahulu.

* + 1. **Mentafsirkan al-Qur’an dengan al-Qur’an**

Menafsirkan ayat dengan menggunakan ayat-ayat al-Qur’an merupakan metode yang paling terbaik dalam penafsiran. Penafsiran seperti ini ditemukan dalam *Tafsir Pedoman Muttaqin*. Sebagai contoh firman Allah s.w.t. dalam *Surah al-Baqarah* ayat 2 :

Maksudnya : *Kitab al-Qur’an itu tiada sebarang keraguan padanya. Ia memberi hidayah kepada para muttaqin.*

Ketika menjelaskan makna hidayah dalam ayat ini beliau menyatakan bahwa hidayah secara umum merujuk kepada dua pengertian, iaitu *Takwiniyyah* (kejadian) dan *Tashri’iyyah* (perundangan). Hidayah *Takwiniyyah* ialah bimbingan Allah s.w.t. sebagai pemilik alam semesta. Untuk menguatkan pernyataan di atas beliau mengemukakan ayat berikut :

Maksudnya : *Berkata (Musa) :* *Tuhan kami ialah Tuhan yang telah memberikan bentuk kejadian kepada setiap sesuatu yang sesuai dengannya, kemudian Dia memberi hidayah.*

Dalam ayat lain Allah s.w.t. berfirman :

Menurut Abdul Hayei A.S. nama-nama yang disebutkan dalam ayat ini ialah orang yang dimaksudkan dalam *Surah al-Fatihah* ayat yang ke-7. Beliau menyatakan dalam tafsirnya :

*“Nama-nama yang disenaraikan ini ialah orang yang dimaksudkan di dalam Surah al-Fatihah terdahulu, iaitu firman-Nya :*

Maksudnya : *Jalan orang yang Engkau beri nikmat ke atas mereka dan bukan jalan orang dimurkai dan bukan pula jalan orang sesat*” [[28]](#footnote-29).

Dua ayat di atas adalah di antara contoh penafsiran Abdul Hayei A.S. menggunakan ayat al-Qur’an. Namun demikian, kebanyakan ayat-ayat ayat-ayat al-Qur’an yang digunakan pada *Surah al-Baqarah* dalam *Tafsir Pedoman Muttaqin* bukan secara langsung sebagai penjelas atau penguat terhadap ayat yang sedang ditafsirkan, tetapi sebagai dalil (istidlal) terhadap pernyataan yang dikemukakan oleh pengarang. Pernyataan di atas adalah dua contoh pentafsiran pengarang menggunakan ayat al-Qur’an.

* + 1. **Mentafsirkan al-Qur’an dengan Hadith**

Selain menggunakan ayat-ayat al-Qur’an, Abdul Hayei A.S. juga menggunakan Hadith Nabi s.a.w. dalam *Tafsir Pedoman Muttaqin*. Sebagai contoh dapat dilihat pada penafsiran beliau berkenaan dengan membaca “*Amin*” setelah membaca *Surah al-Fatihah*. Abdul Hayei A.S. menyatakan menurut pendapat yang sahih sunat hukumnya membaca “*Amin*” bagi orang yang membaca *Surah al-Fatihah* ketika solat atau pun di luar solat, sama ada salat sendiri maupun solat berjama’ah[[29]](#footnote-30). Sebagai dalil terhadap pendapat ini beliau mengemukakan Hadith berikut :

**عَنْ أَبِي هُرَيْرَةَ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ إِذَا أَمَّنَ الْقَارِئُ فَأَمِّنُوا فَإِنَّ الْمَلَائِكَةَ تُؤَمِّنُ فَمَنْ وَافَقَ تَأْمِينُهُ تَأْمِينَ الْمَلَائِكَةِ غُفِرَ لَهُ مَا تَقَدَّمَ مِنْ ذَنْبِهِ.** [[30]](#footnote-31)

Artinya : Daripada Abu Hurayrah Rasulullah s.a.w. bersabda : *Apabila pembaca (al-Fatihah) mengucap “Amin”, hendaklah kamu turut mengaminkannya kerana malaikat juga mengucapkan “Amin”. Sesiapa yang pengucapan aminnya sekata dengan pengucapan “Amin” malaikat nescaya diampuni dosanya yang terdahulu*”.

Berkenaan dengan penulisan Hadith, Abdul Hayei A.S. manuliskan Hadith dalam *Tafsir Pedoman Muttaqin* dengan pelbagai bentuk. Terdapat Hadith-Hadith dinyatakan dengan mengemukakan takhrij secara ringkas berkenaan dengan nama pengarang, kitab, bab dan nomor Hadith dan terdapat pula Hadith hanya dikemukakan matannya tanpa sanad dan mukharrij. Pada akhir pembahasan kitab beliau mengemukakan fahrasat Hadith bertujuan untuk memudahkan terhadap Hadith-Hadith tersebut. Ini salah satu keistimewaan *Tafsir Pedoman Muttaqin* dari segi penulisan Hadith.

* + 1. **Menyatakan Pendapat Sahabat**

Jika ayat al-Qur’an dan Hadith tidak ditemukan untuk mentafsirkan ayat, maka hendaklah kembali kepada pendapat sahabat. Mereka adalah generasi terbaik dalam hal pentafsiran al-Qur’an setelah Rasulullah s.a.w. wafat[[31]](#footnote-32). Abdul Hayei A.S. turut mengemukakan pendapat sahabat dalam mentafsirkan al-Qur’an. Di antara contoh pendapat sahabat yang dipaparkan oleh Abdul Hayei A.S. ialah pendapat Ibn ‘Abbas (w. 68 H) dan Ibn Mas’ud (w. 32 H) ketika mentafsirkan *Surah al-Baqarah* ayat ke-34 berkenaan dengan definisi Iblis berikut ini. Allah s.w.t. berfirman :

Artinya : *Dan (Kenangilah) ketika kami berfirman kepada para malaikat, “Sujudlah kamu kepada Adam.” Lalu mereka pun sujud melainkan Iblis; dia enggan dan angkuh dan dia termasuk dalam golongan orang yang kafir*.

Berkenaan dengan pentafsiran ayat ini Abdul Hayei A.S. menjelaskan :

“*Mufassirin berselisih pendapat, apakah Iblis daripada jenis malaikat atau bukan daripada jenis malaikat. Keterangan-keterangan yang dipetik daripada Ibn ‘Abbas dan Ibn Mas’ud menyatakan bahawa Iblis itu adalah dari salah satu suku malaikat yang dipanggil jin yang dijadikan daripada api yang sangat panas, sedangkan malaikat dijadikan daripada nur (cahaya). Nama asal Iblis ini ialah Azazil, dia tergolong dalam pegawai tinggi malaikat, dia bertugas selaku pegawai penyelia syurga merangkap pentadbir urusan langit dunia dan urusan bumi*”[[32]](#footnote-33).

Namun begitu, penafsiran al-Qur’an dengan pendapat sahabat amat sedikit digunakan oleh Abdul Hayei A.S. dalam *Tafsir Pedoman Muttaqin* dibandingkan dengan pendapat mufassir selain sahabat. Pada *Surah al-Baqarah* penulis mendapati hanya sebelas tempat pendapat sahabat dikemukakan oleh beliau iaitu pada muka surat 138, 237, 243, 364, 405, 437, 446, 447, 459, 478 dan 480. Nama-nama sahabat yang pendapatnya beliau kemukakan ialah ‘Umar bin al-Khattab (w. 23 H), Ibn Mas’ud (w. 32 H), Usamah bin Zayd (w. 53 H) dan Ibn ‘Abbas (w. 68 H).

* + 1. **Mentafsirkan al-Qur’an Dengan Akal**

Menafsirkan al-Qur’an dengan akal disebut juga dengan *Tafsir Bi al-Ra’y* iaitu menggerakkan akal dan pandangan untuk memahami al-Qur’an berdasarkan pengetahuan bahasa Arab yang dimiliki oleh setiap mufassir sama ada dari segi pengetahuan, syarat-syarat mufassir, akhlak dan sebagainya[[33]](#footnote-34). Al-Dhahabi dalam kitabnya *al-Tafsir wa al-Mufassirun* menjelaskan penggunaan *Tafsir Bi al-Ra’y* diharuskan kerana pada dasarnya akal dan wahyu tidak bertentangan antara satu sama lain[[34]](#footnote-35). Merujuk kepada *Tafsir Pedoman Muttaqin*, boleh dikatakan Abdul Hayei A.S. menggunakan akal secara meluas dalam mentafsirkan al-Qur’an. Sebagai contoh firman Allah s.w.t. dalam *Surah al-Baqarah* ayat ke-20 :

Artinya : *Kilat itu pula hampir-hampir menyambar penglihatan mereka. Setiap kali kilat itu menerangi mereka, mereka berjalan dalam cahayanya. Dan apabila gelap menyelubungi mereka berhentilah mereka. Dan sekiranya Allah menghendaki nescaya dihilangkan-Nya pendengaran dan penglihatan mereka. Sesungguhnya Allah maha Berkuasa ke atas tiap-tiap sesuatu*.

Ketika menjelaskan ayat ini Abdul Hayei A.S. mengemukakan pernyataannya yang menggambarkan tentang keadaan orang mukmin dan orang munafik. Pernyataan beliau berikut ini :

“*Ayat ini secara tidak langsung menyatakan orang mukmin mengambil manfaat daripada sinaran wahyu yang cerah bagaikan kilat memancar; mereka memegang sinaran itu dan membawanya berjalan ke mana-mana; mereka tidak risau sekalipun gelap malam dan ketika hujan ribut. Lain halnya dengan orang munafik yang gagal berinteraksi dengan wahyu yang bagaikan kilat itu. Mereka hanya mendapat cahaya ketika kilat memancar sekelip mata kemudian gelap kembali, mereka terus sesat kerana tiada cahaya lagi selain cahaya kilat yang hanya datang menyambar*”[[35]](#footnote-36).

Pernyataan ini menunjukkkan Abdul Hayei A.S. mentafsirkan ayat menggunakan akal dan pandangan beliau sendiri. Malah pentafsiran seperti ini dalam *Tafsir Pedoman Muttaqin* lebih banyak digunakan oleh beliau berbanding dengan pentafsiran al-Qur’an dan Hadith atau pun pendapat sahabat dan tabi’in. Namun begitu, setelah mentafsirkan dan memahami ayat dengan pandangan sendiri beliau mengemukakan ayat lain atau Hadith sebagai penyokong pernyataannya. Tetapi tidak semua pernyataan yang beliau kemukakan disokong dengan ayat atau pun Hadith.

* + 1. **Mengemukakan Pengajaran dan Saranan**

Salah satu metode yang ditonjolkan oleh Abdul Hayei A.S. dalam *Tafsir Pedoman Muttaqin* ialah mengemukakan pengajaran dan saran dengan judul khusus pada setiap akhir kelompok ayat yang ditafsirkan. Sebagai contoh, Abdul Hayei A.S. mengemukakan dua pengajaran dan saran setelah mentafsirkan *Surah al-Jin* ayat 1 sampai ayat 7. Pengajaran dan saran tersebut seperti dalam pentafsiran beliau berikut ini :

**“Pengajaran dan Saranan**

1. Mengambil maklum kisah jin banyak faedahnya, terutama untuk dijadikan pendorong oleh kafir Quraisy agar beriman kepada Allah, Nabi Muhammad s.a.w. dan wahyu al-Qur’an.
2. Antara maklumat yang diketahui tentang jin ialah mereka juga dibebankan dengan taklif syarak sebagaimana manusia, mereka juga terbahagi kepada mukmin dan kafir, kalangan mereka ada pendakwah yang mengajak kaumnya kepada iman, mereka memahami bahasa manusia dan mendengarnya[[36]](#footnote-37).”

Metode ini merupakan ciri khas pentafsiran Abdul Hayei A.S. dalam *Tafsir Pedoman Muttaqin* sekaligus membedakannya dengan karya tafsir bahasa Melayu yang lain. Tidak ditemukan ada tafsir bahasa Melayu yang lain secara khusus mengemukakan metode ini. Dengan adanya pentafsiran seperti ini para pembaca dapat lebih mudah mengetahui intisari kandungan ayat yang telah ditafsirkan.

* 1. **Kesimpulan**

Penjelasan di atas menunjukkan bahwa Abdul Hayei A.S. adalah seorang mufassir Melayu di samping seorang penulis yang produktif dalam pelbagai bidang ilmu pengetahuan terutamanya dalam bidang tafsir al-Qur’an dan Hadith. Kewibawaannya dalam bidang pentafsiran al-Qur’an dapat dilihat dalam karya beliau *Tafsir Pedoman Muttaqin*, sebuah kitab tafsir bahasa Melayu kontemporer yang memiliki ciri khas tersendiri dan dipaparkan dengan penjelasan yang menarik serta mudah difahami.

Penulisan *Tafsir Pedoman Muttaqin* masih dalam proses penyelesaian. Hingga kajian ini dijalankan baru empat juzuk yang diterbitkan iaitu juzuk 1 (*Surah al-Fatihah* sampai *Surah al-Baqarah* : 141) dan 2 (*Surah al-Baqarah* : 142-286) serta juzuk 28 dan 29. Tafsir ini akan mentafsirkan al-Qur’an lengkap tiga puluh juzuk dan akhir penulisannya dijangka pada tahun 2022.

Metode pentafsiran yang telah diaplikasikan oleh Abdul Hayei A.S. dalam *Tafsir Pedoman Muttaqin* berasaskan kepada al-Qur’an dan al-Hadith di samping menggunakan pentafsiran dengan akal. Malah ketika menguraikan isu-isu masa kini dan menjelaskan pemahaman ayat pentafsiran dengan akal lebih banyak digunakan oleh beliau. Dengan demikian, penulis berkesimpulan bahwa *Tafsir Pedoman Muttaqin* lebih dekat kepada jenis *Tafsir Bi al-Ra’y* bukan *Tafsir Bi al-Ma’thur*. Meskipun pengarang banyak menggunakan ayat dan Hadith tetapi tidak secara langsung mentafsirkan ayat.

Pentafsiran Abdul Hayei A.S. dalam *Tafsir Pedoman Muttaqin* tidak terikat kepada pandangan mazhab tertentu. Beliau turut mengutip kira pendapat dan pandangan ulama lain berkenaan dengan beberapa permasalahan kemudian memilih salah satu di antara pendapat tersebut yang sesuai dengan pandangan beliau.

Dari segi persembahan, pentafsiran Abdul Hayei A.S. dalam *Tafsir Pedoman Muttaqin* menurut penulis memiliki kesamaan dengan pentafsiran Ahmad Mustafa al-Maraghi dalam *Tafsir al-Maraghi*. Karena metode yang dipaparkan oleh Abdul Hayei A.S. persis dengan metode yang telah dikemukakan oleh Ahmad Mustafa al-Maraghi dalam Tafsir al-Maraghi.

Berkenaan dengan penulisan Hadith, Hadith-Hadith dalam *Tafsir Pedoman Muttaqin* dituliskan dengan pelbagai bentuk. Sebahagian Hadith dinyatakan dengan mengemukakan sanad dan takhrijnya secara ringkas berkenaan dengan nama pengarang, kitab, bab dan nombr Hadith. Namun begitu, ada juga Hadithhanya dinyatakan matannya saja tanpa sanad dan mukharrijnya. Selain itu, Hadith-Hadith yang dinyatakan oleh Abdul Hayei A.S. tidak semua berkualitas sahih masih ada Hadith yang da’if bahkan mawdu’.

Kendati demikian, kitab *Tafsir Pedoman Muttaqin* adalah kitab tafsir yang baik dan sewajarnyalah ia dimiliki oleh setiap muslim khususnya di Nusantara, karena penjelasannya bersifat ilmiah, mudah difahami oleh masyarakat awam serta menyentuh pembahasan yang relevan dengan tantangan dan situasi umat Islam masa kini. Tafsir ini tidak hanya sekedar dibanggakan dari segi penjelasannya yang menarik tetapi juga isi kandungan dan pesan-pesannya mesti dijadikan pedoman hidup seseuai dengan namanya.

1. \* Alumni Sekolah Tinggi Agama Islam Pengembangan Ilmu al-Qur’an Sumatera Barat (STAI-PIQ SUMBAR) tahun 2009 dan sedang melanjutkan pendidikan di Jurusan al-Qur’an dan al-Hadith Akademi Pengajian Islam, Universiti Malaya, Kuala Lumpur Malaysia. [↑](#footnote-ref-2)
2. \* Dosen Hadith di Jurusan al-Qur’an dan al-Hadith, Akademi Pengajian Islam, Universiti Malaya, Kuala Lumpur Malaysia. Pembimbing penulis dalam melakukan penelitian ini. [↑](#footnote-ref-3)
3. Hingga kajian ini dijalankan [↑](#footnote-ref-4)
4. Hasil temu bual penulis dengan pengarang di Masjid Kang Tunku Petaling Jaya pada 25 Julai 2011 selepas solat ‘Isha’. Lihat juga : Abdul Hayei Abdul Sukor (2010), *Tafsir Pedoman Muttaqin*, Kuala Lumpur : JAKIM, j. 1, h. x [↑](#footnote-ref-5)
5. Abdul Hayei Abdul Sukor (2005), *Tafsir Pedoman Muttaqin*, Kuala Lumpur : Utusan Publications, c. 1, j. 29, h. 717. Lihat juga : Abdul Hayei Abdul Sukor (1999), Imam Malik : Sejarah dan Pemikiran, Kuala Terengganu : Yayasan Islam Terengganu, c. 1, h. Bahagian cover [↑](#footnote-ref-6)
6. Mustaffa Abdullah (2009), *Khazanah Tafsir di Malaysia*, Kuala Lumpur : Akademi Pengajian Islam Uniuversiti Malaya, h. 289 [↑](#footnote-ref-7)
7. Abdul Hayei Abdul Sukor (2005), *Op. Cit.,* c. 1, j. 29, h. 717 [↑](#footnote-ref-8)
8. Abdul Hayei Abdul Sukor (2010), *Op. Cit.*, c. 2, j. 1, h. x. Lihat juga : <http://inimajalah.com.my/dr-abdul-hayei-penerima-anugerah-perdana-maulidur-rasul-2011/> [↑](#footnote-ref-9)
9. Abdul Hayei Abdul Sukor (2005), *Op. Cit.,* c. 1, j. 29, h. 717 [↑](#footnote-ref-10)
10. Mustaffa Abdullah (2009), *Op. Cit.*, h. 293 [↑](#footnote-ref-11)
11. *Ibid*  [↑](#footnote-ref-12)
12. Hasil temubual penulis dengan kaki tangan penerbitan JAKIM Putra Jaya pada 2 Ogos 2011 ketika penulis membeli *Tafsir Pedoman Muttaqin* juzuk pertama. Layari juga : <http://www.islam.gov.my/en/bengkel-pengesahan-tafsir-pedoman-muttaqin-juzuk-3-dan-4>. [↑](#footnote-ref-13)
13. Abdul Hayei Abdul Sukor (2010), *Tafsir Pedoman Muttaqin*, Kuala Lumpur : Jabatan Kemajuan Islam Malaysia, c. 2, j. 1, h. iv [↑](#footnote-ref-14)
14. Mustaffa Abdullah (2009), *Op. Cit.*, h. 292. Layari juga : <http://www.islam.gov.my/jakim-akan-terbit-tafsir-pedoman-muttaqin> [↑](#footnote-ref-15)
15. Berkenaan dengan kesimpulan pada setiap akhir kelompok ayat yang ditafsirkan, pengarang selalu mengemukakannya pada point khusus bertajuk “Pengenalan dan Saranan”. Sebagai contoh lihat penjelasan beiau pada : Abdul Hayei Abdul Sukor (2010), *Op. Cit.*, c. 2, j. 1, h. 5, 62 [↑](#footnote-ref-16)
16. Mustafa Muslim (1415), *Manahij al-Mufassirin*, Riyad : Dar Muslim Li al-Nashr Wa al-Tawzi’, c. 1, h. 23. Lihat juga : Fahd bin ‘Abd al-Rahman bin Sulaiman al-Rumi (2007), *Dirasat Fi ‘Ulum al-Qur’an al-Karim*, Riyad : (t.p), c. 15, h. 165 [↑](#footnote-ref-17)
17. Nur al-Din’Atar (1997), *‘Ulum al-Qur’an al-Karim*, Damshiq : Matba’ al-Sabah, c. 6, h. 74. Ulama yang tidak sepakat bahawa pendapat tabi’in termasuk dalam pengertian *Tafsir Bi al-Ma’thur* ialah al-Zarqani. Keengganan beliau tersebut dilatarbelakangi oleh kenyataan bahawa banyak di antara tabi’in yang terpengaruh dengan pentafsiran Israiliyat. Lihat : Muhammad ‘Abd al’Azim al-Zarqani (1988), *Manahil al-Irfan Fi ‘Ulum al-Qur’an*, Beirut : Dar al-Kutub al-Ilmiyyah, c. 1, j. 1, h. 14 [↑](#footnote-ref-18)
18. Fahd bin ‘Abd al-Rahman bin Sulaiman al-Rumi (2007), *Op. Cit.,* h. 175 [↑](#footnote-ref-19)
19. Nur al-Din’Atar (1997), *Op. Cit.*, h. 88 [↑](#footnote-ref-20)
20. Jalal al-Din ‘Abd al-Rahman al-Suyuti (1993), *al-Itqan Fi ‘Ulum al-Qur’an*. Damshiq : Dar al-‘Ulum, c. 2, j. 2, h. 977. Lihat juga : Manna’ Khalil Qattan (2000), *Mabahith Fi ‘Ulum al-Qur’a*n, Kaherah : Maktabah Wahbah, h. 92 [↑](#footnote-ref-21)
21. Abdul Hayei Abdul Sukor (2010), *Op. Cit.*, j. 1, h. 29 [↑](#footnote-ref-22)
22. *Ibid,* h. 111 [↑](#footnote-ref-23)
23. Muhammad Qurasih Shihab (2005), *Tafsir al-Mishbah*, Jakarta : Lentera Hati, c. 5, j. 1, h. xxiii [↑](#footnote-ref-24)
24. *Ibid.,* h. 98 [↑](#footnote-ref-25)
25. Abu al-Qasim Mahmud bin ‘Umar bin Ahmad al-Zamakhshari (1998), *al-Kashshaf*, Tahqiq : ‘Adil Ahmad ‘Abd al-Mawjud, Riyad : Maktabah al-‘Abikan, c. 1, j. 1, h. 215 [↑](#footnote-ref-26)
26. Shihab al-Din Mahmud bin ‘Abd Allah al-Husayni al-Alusi al-Baghdadi (t.t), *Ruh al-Ma’ani*, Beirut : Dar Ihya’ al-Turath al-‘Arabi, j. 1, h. 187 [↑](#footnote-ref-27)
27. Muhammad al-Tahir bin Muhammad bin Muhammad al-Tahir bin ‘Ashur al-Tunisi (2000), *al-Tahrir Wa al-Tanwir*, Beirut : Mu’assasah al-Tarikh al-‘Arabi, c. 1, j. 1, h. 326 [↑](#footnote-ref-28)
28. *Ibid.*, h. 39 [↑](#footnote-ref-29)
29. Abdul Hayei Abdul Sukor (2010), *Op. Cit.*, j. 1, h. 24 [↑](#footnote-ref-30)
30. Abu ‘Abd Allah Muhammad bin Isma’il bin Ibrahim bin al-Mughirah al-Bukhari (1400 H), *Sahih al-Bukhari*, Kitab al-Da’awat, Bab al-Ta’min, no. 6402, Kaherah : al-Maktab al-Salafiyah, j. 4, h. 172. Hadith sahih diriwayatkan oleh Imam al-Bukhari. [↑](#footnote-ref-31)
31. Ahmad bin Taymiyyah (1997), *Muqaddimah Fi Usul al-Tafsir*, Beirut : Dar Ibn Hazm, h. 87. Mufassir termasyhur dai kalalangan sahabat ada sepuluh orang iaitu Abu Bakr, ‘Umar, ‘Uthman, ‘Ali, Ibn Mas’ud, Ibn ‘Abbas, Ubay bin Ka’ab, Zayd bin Thabit, Abu Musa al-Ash’ari dan ‘Abd Allah bin Zubeyr r.a.. Lihat : Jalal al-Din ‘Abd al-Rahman al-Suyuti (1987), *al-Itqan Fi ‘Ulum al-Qur’an*, Beirut : Dar Ibn Kathir, j. 2, h. 1227 [↑](#footnote-ref-32)
32. Abdul Hayaei Abdul Sukor (2010), *Op. Cit.*, j. 1, h. 138 [↑](#footnote-ref-33)
33. Subh al-Salih (1972), *Mabahith Fi ‘Ulum al-Qur’an*, Beirut : Dar al-‘Ilm Li al-Malayin, h. 49. Lihat juga : Muhammad ‘Abd al-‘Azim al-Zarqani (1988), *Manahil al-‘Irfan Fi ‘Ulum al-Qur’an*, Beirut : Dar al-Kutub al-‘Ilmiyyah, h. 208 [↑](#footnote-ref-34)
34. Muhammad Husayn al-Dhahabi (1989), *al-Tafsir wa al-Mufassirun*, Kaherah : Maktabah Wahbah, j. 2, h. 554 [↑](#footnote-ref-35)
35. Abdul Hayei Abdul Sukor (2010), *Op. Cit.*, j. 1, h. 93 [↑](#footnote-ref-36)
36. Abdul Hayei Abdul Sukor (2005), *Op. Cit.*, j. 29, h. 378 [↑](#footnote-ref-37)